section_heading: Posljedice
paragraph_text: Zbog svakodnevna suočavanja sa strahom i neizvjesnošću na mjestu koje bi trebalo biti mjesto ugodna druženja s vršnjacima a koje se pretvorilo u suprotnost, javlja se kronično izostajanje iz škole ili otpor odlasku u školu. Uspjeh u školi nerijetko slabi. Boravak na takvom nesigurnom i neprijateljskom mjestu ispunja žrtvu strahom, nesigurnošću, tugom, usamljenošću i osjećajem bespomoćnosti. Žrtva je povučenija nego što bi bila, ako bi uopće bila povučena. Posljedica je to gubitka samopoštovanja, odnosno osjećaja manje vrijednosti i samokritičnosti. Žrtva ne nalazi na potporu u sredini, pa se osjeća usamljeno i napušteno, jer nasilnici žrtvu često nastoje izolirati i izdvojiti od društva. Žrtva gubi vjeru da se nešto doista može promijeniti. Kod dugotrajno pretrpljenog nasilja, javljaju se psihosomatski simptomi pa se žrtva može početi žaliti na glavobolju, bolove u trbuhu ili leđima, vrtoglavicu ili imati poteškoće sa spavanjem. Žrtva je rastuće nesigurna u sebe, anksiozna, napeta, depresivna ili čak agresivna prema drugima. Događaju se promjene u svakodnevnim rutinama, pa n.pr. dijete ili mlada osoba može prestati jesti, imati poteškoća sa spavanjem ili noćne more. Kod težih oblika vršnjačkog nasilja kod žrtava se javlja samoranjavanje, prijetnja samoubojstvom ili čak pokušaj samoubojstva.